**САОПШТЕЊЕ ЗА ЈАВНОСТ И МЕДИЈЕ ПОВОДОМ ОТПОЧИЊАЊА ПРОЦЕСА ИЗРАДЕ ЛОКАЛНОГ ПЛАНА УПРАВЉАЊА ОТПАДОМ НА ТЕРИТОРИЈИ ОПШТИНЕ КНИЋ ЗА ПЕРИОД 2024 – 2033. ГОДИНЕ**

Обавештавамо јавност у општини Кнић, да је Општина Кнић уз експертску подршку ЕУ ПРО Програма – Локално управљање за људе и природу, на основу Одлуке Скупштине општине Кнић Број:110-946/2024-01: 17.06.2024.,приступила изради Локалног плана управљања отпадом на територији општине Кнић за период 2024– 2033. године.

Правни основ за доношење ове Одлуке садржан је у члану 13. Закона о управљању отпадом („Службени гласник РС“, бр. 36/09, 88/10, 14/16, 95/18-др. закон и 35/23), којим је прописано да Скупштина јединице локалне самоуправе доноси план управљања отпадом којим дефинише циљеве управљања отпадом на својој територији у складу са Програмом управљања отпадом. Влада РС увојила је Програм управљања отпадом у Републици Србији, за период 2022 - 2031. године. Његова израда има значајан утицај на животну средину у циљу заштите животне средине и претпоставка је за стварање услова за даљи одрживи развој локалне заједнице, што значи побољшање квалитета живота грађана кроз подизање квалитета животне средине на виши ниво, као и допринос успостављању укупног система заштите животне средине, а посебни циљеви су: управљање отпадом на начин којим се не угрожава здравље људи и животне средине, превенција настанка локалних сметлишта, као и отклањање опасности од њиховог штетног дејства на здравље људи и животну средину, у складу са могућностима поновно коришћење и рециклажа отпада, развијање свести код грађана о значају управљања отпадом и заштити животне средине, спречавање загађења воде, ваздуха и земљишта, отклањање опасности по биљни и животињски свет, отклањање опасности од настанка удеса, експлозија и пожара, отклањање утицаја на пределе и природна добра посебне вредности, смањење нивоа непријатних мириса...

Учешће јавности у процесу доношења јавних политика на локалном нивоу представља један од кључних демократских принципа, као и принципа доброг управљања. Грађани и грађанке имају право да заједно са представницима локалне самоуправе и другим заинтересованим странама учествују у доношењу одлука и креирању јавних политика које утичу на квалитет живота становника локалне самоуправе и од значаја су за њен даљи развој.

Поштујући принципе демократског и доброг управљања, Општина Кнић позива све заинтересоване стране (представници јавних предузећа, представници младих, представници цивилног друштва, представници привреде, представници академске заједнице, представници медија, заинтересовани грађани), да се укључе у процес израде Локалног плана управљања отпадом на територији општине Кнић за период 2024 – 2033. године, изношењем идеја, давањем предлога, мишљења и коментара учешћем у јавној расправи или укључивањем у рад радне групе, а у циљу успешне израде што квалитетнијег Локалног плана управљања отпадом на територији општине Кнић за период 2024 – 2033. године.

Све неопходне информације о току израде документа објављиваће се на сајту Општине Кнић.

**ОПШТИНСКА УПРАВА**

**ОПШТИНЕ КНИЋ**